De Dokter führt tau rechte Tid
Nah Bramborg hen, doch wat geschüht?
As hei bi Fritzing Reicherten sick eben
Hett laten wat tau eten gewen
Un just 'ne Buddel Win hett vör,
Dunn kloppt dor wer an sine Dör.
»Herein!« röppt hei, un wer kümmt rinner?
Wohrhaft'gen Gott, oll Kutscher Brümmer!
»Gu'n Dag! Na, ick bün hir un wull man fragen,
Wi sünd nu dicht bi Groten-Klagen ...«
»Kerl, sag Er mal, ist Er denn rein verrückt?
Nun paß Er auf, nun will ich Ihm was sagen;
Nun sag Er dem, der Ihn geschickt:
Ich wollt mit seiner Lumperei mich nicht befassen.
Ich hab die Sache endlich dick,
Der Herr Baron kann sich was malen lassen;
Ich muß nach meinem Gut zurück.«
»So geiht'e gaud!« seggt Kutscher Brümmer,
»Ick säd dat woll, so würd dat gahn,
Doch wenn ein 't Mul updeiht, denn heit dat ümmer:
Halt's Maul, Er Schafskopf, Dummerjan!
Na, wenn Sei denn nich mit mi willen,
Denn helpt dat nich! Denn möt ick mi gedüllen.«